b"\n_START_ARTICLE_\nMoros i Cristians de Biar\n_START_SECTION_\nEl Ball dels Espies\n_START_PARAGRAPH_\nEs tracta d'una dansa ancestral on els dansadors van vestits de manera peculiar, amb robes antigues. \xc3\x89s una dansa de moviments senzills. Les parelles ballen enfrontades fent  passets al ritme de la m\xc3\xbasica. Quan la m\xc3\xbasica para, els balladors resten imm\xc3\xb2bils uns quants segons i acaben normalment abra\xc3\xa7ats. A m\xc3\xa9s, els balladors aprofiten aquestes pauses de la m\xc3\xbasica per a avan\xc3\xa7ar un poc cap avant._NEWLINE_La m\xc3\xbasica la interpreten bandes de m\xc3\xbasica, la qual cosa brinda una gran sonoritat. Aix\xc3\xb2 no obstant, antigament es feia amb xaramita i tabal. La m\xc3\xbasica \xc3\xa9s de car\xc3\xa0cter popular i presenta similituds amb altres que s'utilitzen o s'utilitzaven en localitats com Tibi, Alcoi, Bocairent, Agullent, Atzeneta d'Albaida, Pen\xc3\xadscola o Benassal. Es creu que l'origen \xc3\xa9s del segle XVIII i correspon a la dansa de Gitanos del Ball de Torrent._NEWLINE_Al darrere de la comitiva va la Mahoma, una gran esfinx sobre un carro, acompanyada de la mare de la Mahoma, el versador i l'apuntador o consumeta, i darrere de la Mahoma un espia s'encarrega d'estirar les cordes que fan que la Mahoma moga els bra\xc3\xa7os i el cap. El versador recita versets sat\xc3\xadrics relacionats amb algun ve\xc3\xad o fet ocorregut."